REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 06-2/222-20

17. decembar 2020. godine

B e o g r a d

ZAPISNIK

SA 14.SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 17. DECEMBRA 2020. GODINE

Sednica je počela u 12,00 časova.

Sednici je, saglasno članu 70. stav 1. alineja prva Poslovnika Narodne skupštine, predsedavao dr Aleksandar Martinović, predsednik Odbora.

Sednici su prisustvovali članovi Odbora: Adam Šukalo, Veroljub Matić, Dragana Barišić, Darko Laketić, Luka Kebara, Ivana Nikolić, Nebojša Bakarec, Uglješa Marković, Marina Raguš, Branimir Jovanović i Šaip Kamberi.

Sednici su prisustvovali zamenici članova Odbora: Marijana Krajnović, zamenik Miroslava Kondića, člana Odbora, Života Starčević, zamenik Sandre Božić, člana Odbora, Dijana Radović, zamenik Đorđa Milićevića, člana Odbora.

Sednici nisu prisustvovali članovi Odbora: Branimir Spasić, Miroslav Kondić, Sandra Božić, Đorđe Milićević i Mira Petrović.

Na predlog predsednika, Odbor je jednoglasno utvrdio sledeći:

D n e v n i r e d:

1. Utvrđivanje predloga odluke o usvajanju kodeksa ponašanja narodnih poslanika.

**Prva tačka dnevnog reda:** Utvrđivanje predloga odluke o usvajanju kodeksa ponašanja narodnih poslanika.

Predsednik Odbora je upoznao članove i zamenike članova Odbora da je Radna grupa za izradu Predloga kodeksa ponašanja narodnih poslanika koju je obrazovao Odbor, utvrdila Nacrt odluke o usvajanju kodeksa ponašanja narodnih poslanika koji im je dostavljen.

U skladu sa članom 65. stav 1. alineja druga Poslovnika Narodne skupštine, Odbor ima obavezu da Narodnoj skupštini podnese Predlog kodeksa ponašanja narodnih poslanika i o tom predlogu se raspravlja na plenumu, izneo je predsednik Odbora.

U diskusiji su učestvovali: dr Aleksandar Martinović, Veroljub Matić i Šaip Kamberi.

Veroljub Matić, član Odbora je istakao opravdanost donošenja Kodeksa ponašanja narodnih poslanika i ukazao da bi se u poglavlju „Opšte etičke vrednosti“ u članu 6. stavu 2. mogla dodati nova alineja, koja bi se odnosila na neistine izgovorene od strane medija ili pojedinaca, a kojima se ugrožava ugled Narodne skupštine i narodnih poslanika, na koje bi se reagovalo u posebno predviđenim terminima rada Narodne skupštine i odbora.

Šaip Kamberi, član Odbora je izneo stav da su univerzalne vrednosti sasvim opravdano predmet Kodeksa ponašanja narodnih poslanika ali da postoje izvesne nedoumice koje bi mogle biti predmet daljeg razmatranja i to: u članu 6, stav 2, tačka 2; u članu 8; u članu 14; u članu 20. i u članu 23. Konstatovao je da bi se sagledavanjem ovih primedbi koje je izneo, usvojio Kodeks ponašanja narodnih poslanika koji bi imao za cilj da sačuva ugled, kako narodnih poslanika, tako i Narodne skupštine.

Predsednik Odbora je upoznao članove i zamenike članova Odbora da je Selma Kučević, član Radne grupe za izradu predloga kodeksa ponašanja narodnih poslanika, ispred Poslaničke grupe UJEDINjENA DOLINA – SDA SANDžAK, na sednici Radne grupe, gotovo bezrezervno prihvatila tekst Nacrta kodeksa i nije imala nikakve primedbe.

Na predlog predsednika Odbora, Odbor većinom glasova nije prihvatio primedbe člana Odbora, Šaipa Kamberija na tekst Kodeksa ponašanja .

Predsednik Odbora je istakao neophodnost da se Predlog odluke razmatra po hitnom postupku, imaujući u vidu da Narodna skupština donošenjem ovog akta izvršava obaveze u postupku pridruživanja Republike Srbije Evropskoj uniji.

Na predlog predsednika, Odbor je većinom glasova usvojio predlog za uspostavljanje hitnog postupka.

Predsednik Odbora je ukazao na obavezu da Odbor odredi predstavnika predlagača na sednici Narodne skupštine.

Na predlog predsednika, Odbor je većinom glasova kao predstavnika predlagača na sednici Narodne skupštine odredio predsednika Odbora.

Na predlog predsednika, Odbor je većinom glasova, utvrdio Predlog odluke o usvajanju kodeksa ponašanja narodnih poslanika, u tekstu koji je dostavljen.

 \*\*\*

Sednica je završena u 12,20 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

 Svetlana Dedić dr Aleksandar Martinović